Burgerlugvaartowerheid weier toegang tot ambulansvlug-opnames – praag.co.za
Die Suid-Afrikaanse Burgerlugvaartowerheid het toegang tot die opnames geweier.
Van die laaste gesprekke tussen lughawebeheer en die vlieëniers van die Namibiese lugambulans is verlede Sondagoggend opgeneem voordat die vliegtuig met vyf mense aan boord naby Kaapstad neergestort het.
Al vyf is in die ongeluk dood.
Die Namibiese reddingsdiens het intussen 'n regspan aangestel om hulle te help om te bepaal wat presies daardie oggend gebeur het.
Die vlugambulansdiens ER24 het vroeër in 'n verklaring gesê: "Daar word verstaan van die Lughawensmaatskappy van Suid-Afrika dat alle vliegtuie wat die Kaapstadse Internasionale Lughawe in die tyd genader het, in 'n lugtou geplaas is weens 'n tegniese fout met hul radars.
"Die E-med Rescue24 se vliegtuig was ook in die lugtou op dié tydstip. Ons het kontak verloor met die vliegtuig ongeveer sewe myl buite die lughawe," het die verklaring gelui.
Burgerlugvaartowerheid het verklaar dat hulle hul volle samewerking met die ondersoek sal gee.
Intussen het polisie die man uitgeken wat dood is nadat sy ligte vliegtuig in die agterplaas van 'n huis op Brits in Noordwes neergestort het.
Hy was die 45-jarige Andre Denoon. Die Brits Vliegklub sê die ongeluk het gister plaasgevind.
'n Woordvoerder, Loanne Louw, sê die vliegtuig het oënskynlik na opstyging neergestort. Denoon word oorleef deur sy vrou Tanya en twee dogters.
Skrywer praagGepubliseer op 24 Augustus 2015 24 Augustus 2015 Kategorieë Nuus, Suider-AfrikaSleutelwoord burgerlike lugvaart, Burgerlike Lugvaartowerheid, Namibië, radar, vliegtuigongeluk, vlugopnames